SKRIFTLIG FORESPØRGSEL E-1329/03

af Sérgio Marques (PPE-DE) til Rådet

(8. april 2003)

Om: Prestige: EU-støtte

Olietankeren Prestiges havari ud for Galiciens kyst den 19. november 2002 forvoldte en af de største miljøkatastrofer nogensinde med meget alvorlige økonomiske og sociale konsekvenser i et mål 1-område, der i sig selv var sårbart, navnlig på grund af den stærke afhængighed af fiskeriet.

Denne frygtelige ulykke, som ene og alene takket være strømforholdene ikke ramte Portugal, rejste endnu engang spørgsmålet om sikkerhed til søs og kontrol med olietransporten. Dette spørgsmål er af overordentlig stor betydning for en stat som Portugal, der har en meget lang søgrænse, og som omfatter yderst sårbare øområder, som Madeira og Azorerne.

Efter havariet forelagde Kommissionen en meddelelse om skærpelse af sikkerheden til søs, som omfatter fremskyndet gennemførelse af Erika I (foranstaltninger vedrørende havnestatskontrol, klassifikationsselskabernes virksomhed og fremskyndelse af tilbagetrækningen af enkeltskrogede

olietankere) og Erika II (foranstaltninger med henblik på oprettelse af Det Europæiske Agentur for Søfartssikkerhed, erstatning til ofrene for olieudslippet), en større international indsats og indførelse af sanktioner, herunder strafferetlige sanktioner, for ulovlig forurening.

Europa-Parlamentet vedtog den 19. december 2002 en beslutning, som i punkt 9 krævede, at Rådet vedtager en tilfredsstillende fælles holdning på linje med Parlamentets holdning under førstebehandlingen af forslaget om oprettelse af en fond for erstatning for olieforurening i europæiske farvande og dertil knyttede foranstaltninger. På den baggrund bedes Rådet oplyse følgende:

1. Hvilken holdning har Rådet vedtaget vedrørende dette spørgsmål?

2. Hvornår vil en holdning kunne påregnes vedtaget, hvis dette ikke er sket?

3. Hvad skyldes eventuelle hindringer for oprettelse af den pågældende fond, og af hvilken art er de?

Svar

(29. september 2003)

Kommissionen har som led i Erika II-pakken fremsat et forslag om at oprette en supplerende EU-fond for erstatning af skader ved olieforurening (COPE-fond). I december 2000 foretrak Rådet imidlertid at sikre en fyldestgørende og så vidt mulig samlet ordning for ansvar og erstatning for skader forårsaget af forurening med olieprodukter eller andre farlige og forurenende stoffer, der transporteres ad søvejen. Derfor vedtog det i april 2001 en fælles strategi med henblik på forhandlinger i IMO-regi. Det fremgår af den fælles strategi, at der inden for IMO snarest muligt bør opnås enighed om en frivillig supplerende erstatningsfond, helst inden 2003.

På samlingen den 6. december 2002 forpligtede Rådet (transport, telekommunikation og energi) sig i sine konklusioner om skibes sikkerhed og forebyggelse af forurening til med det samme at behandle Kommissionens forslag til forordning om oprettelse af en EU-fond for erstatning af skader ved olieforurening i europæiske farvande (COPE-fond), hvis Den Internationale Søfartsorganisation (IMO) ikke opretter en supplerende fond for erstatning for olieforurening, således at fonden kan være operationel inden udgangen af 2003. Dette blev bekræftet af Det Europæiske Råd den 20.-21. marts 2003.

På den diplomatiske konference, der blev afholdt i London den 12.-16. maj, blev det besluttet at fastsætte et nyt loft for den internationale fond for erstatning af skader ved olieforurening i overensstemmelse med den strategi, som Rådet havde fastlagt i sine konklusioner herom fra december 2002.